Stories bied smulkans | Netwerk24
Stories bied smulkans
Deur Maricelle Botha 05 Julie 2018 06:00
Andries Vermeulen en Pietman Geldenhuys van kykNET se OppieStoep-faam is twee van die aanbieders van Volksblad se Wolhaarstories op vanjaar se Vrystaat Kunstefees.
Groot vure, eg Suid-Afrikaanse geregte en gladde bekke wat jou sal laat skater. Dít is wat Wolhaarstories op vanjaar se Vrystaat Kunstefees aanbied.
Wolhaarstories is ’n nuwe projek van Volksblad en beloof om net die regte resep te bied om ’n koue feesdag mee af te sluit.
Dit vervang De Vette Mossel op die fees en sal op die gebruiklike plek gehou word. As jy dalk twyfel waar, soek net die reuse-vleisbraaivure.
Niël du Bois, eienaar van De Vette Mossel, het sowat ’n jaar gelede aangekondig dat dié reisende seekosrestaurant voortaan nie meer aan feeste sal deelneem nie.
Jeannine van Zyl, hoofbestuurder van die Volksblad-groep, sê dit was vir Volksbladbelangrik om volgehoue steun aan die kunstefees te verleen. Daarom is mooi beplan om aan feesgangers ’n ervaring te bied wat getrou aan Vrystaatse gasvryheid is.
“Feesgangers het oor die jare heen De Vette Mossel leer ken as ’n plek van heerlike kos en samesyn. Dit is ook wat hulle van Wolhaarstories kan verwag,” sê Van Zyl.
Wolhaarstories bied onder meer ’n spitbraaigeselligheid aan waarop gaste kan eet soveel as wat hul wil, terwyl gaskunstenaars soos Wicus van der Merwe (11 Julie), Pietman Geldenhuys (13 Julie) en Andries Vermeulen (14 Julie) die res sal doen met hul vlymskerp vertellings en musiek.
Op Donderdag (12/07) bied Wolhaarstories ’n ware OppieStoep-ervaring, soortgelyk aan die immergewilde TV-reeks.